b'\n_START_ARTICLE_\nKra\xc5\xa1ko polje\n_START_PARAGRAPH_\nKra\xc5\xa1ko polje je ve\xc4\x8dja kotanja na kra\xc5\xa1kem svetu, ki ima prete\xc5\xbeno ravno dno, koder poteka kra\xc5\xa1ki vodni vir. Slovenski krasoslovci so leta 1973 dolo\xc4\x8dili, da mora imeti vsaj pol kilometra \xc5\xa1iroko dno in nepretrgan rob visok vsaj nekaj metrov.\n_START_SECTION_\nRazlika med kra\xc5\xa1kim poljem in uvalo\n_START_PARAGRAPH_\nKra\xc5\xa1ko polje je podobno uvali, zato velikokrat opazovalci, pa tudi izvedenci, zamenjujejo ta dva pojma. Razlika dejansko ni vedno opazna na prvi pogled. Predvsem se ta dva pojava razlikujeta po nastanku. Uvala je nastala z zdru\xc5\xbeitvijo dveh ali ve\xc4\x8d vrta\xc4\x8d in to se \xc5\xa1e vedno pozna v valovitem dnu, kjer so v kotanjah plasti humusa, med njimi pa kupi gru\xc5\xa1\xc4\x8da. Za poljedelstvo je uvala neprimerna, ker so majhne povr\xc5\xa1ine rodovitne zemlje te\xc5\xbeko dostopne preko teh naravnih gomil, ki so ostanki preperelih robov nekdanjih vrta\xc4\x8d. Razen tega je uvala ve\xc4\x8dkrat brez vodnih tokov in je lahko \xc2\xbbodprta\xc2\xab, torej brez sklenjenega roba vse naokoli._NEWLINE_Nasprotno izhaja polje iz udornice, na katero je na\xc5\xa1el pot mo\xc4\x8dan podzemski tok, ki je naglo odna\xc5\xa1al naravne odkru\xc5\xa1ke apnenca in s tem pripomogel k hitrej\xc5\xa1emu izoblikovanju kotline. Prav zaradi vode, ki je sproti odna\xc5\xa1ala gru\xc5\xa1\xc4\x8d, je dno polja ravno in zelo ugodno za razvoj dolo\xc4\x8denih vrst poljedelstva.\n_START_SECTION_\nVrste kra\xc5\xa1kih polj\n_START_PARAGRAPH_\nKra\xc5\xa1ko polje je lahko suho, jezersko ali ob\xc4\x8dasno poplavljeno. Po suhem kra\xc5\xa1kem polju navadno ne te\xc4\x8de ve\xc4\x8d voda, a \xc5\xa1e obstajajo struge, ki pri\xc4\x8dajo o nekdanjih potokih, in ob ve\xc4\x8djih nalivih se voda tudi izjemoma spet pojavi. Jezersko kra\xc5\xa1ko polje imenujemo tudi presihajo\xc4\x8de jezero, ker je ve\xc4\x8dino leta preplavljeno; poznamo tudi jezera, ki sicer presihajo, a se zaradi preskromnega odtoka nikoli popolnoma ne posu\xc5\xa1ijo. Ob\xc4\x8dasno poplavljeno kra\xc5\xa1ko polje je normalno vsako leto prelito z vodo v \xc4\x8dasu obilnih padavin, a po kon\xc4\x8danem de\xc5\xbeju vode upadejo in odte\xc4\x8dejo.'